מייקל סמית'

מייקל סמית' (באנגלית: Michael Smith,‏ 26 באפריל 1932 - 4 באוקטובר 2000) היה ביוכימאי קנדי יליד בריטניה, אשר נולד בבריטניה. הוא זכה בפרס נובל בכימיה (לצד קארי מוליס) על עבודתו בפיתוח המוטגנזה המכוונת. בנוסף, הוא זכה במדליית פלבל. מייקל סמית' נולד ב-1932 בבלקפול, לנקשייר, אנגליה. הוא למד בבית הספר הציבורי St. Nicholas Church of England. באותם זמנים, מעט מאוד ילדים מבתי ספר ציבוריים באנגליה המשיכו בלימודים אקדמיים, אולם הישגיו הציבו אותו בתוך עשרים האחוזים העליונים של התלמידים בבריטניה, אשר היו זכאים לחינוך אקדמי. באמצעות מלגה הוא למד כימיה באוניברסיטת מנצ'סטר, שם הוא השלים את לימודי הדוקטורט שלו בשנת 1956, עם השלמתו של מחקר שעסק בסטריאוכימיה של דיולות. הוא היגר לקנדה ב-1956 והפך לאזרח קנדי ב-1963. באוגוסט 1960 נישא להלן ווד כריסטי באי ונקובר, בריטיש קולומביה, קנדה. לזוג נולדו שלושה ילדים. הוא ואשתו נפרדו בשנת 1983. סמית' התגורר בוונקובר ביחד עם אליזבת' ריינס עד יום מותו. לקראת סוף שנות השבעים, מייקל התרכז באופן בלעדי בפרויקטים בביולוגיה מולקולרית, ובדק כיצד הגנים בתוך מולקולת הדנ"א מתנהגים כקולטים וכמשדרים של מידע ביולוגי. ב-1978, ביחד עם פרד סנגר ועם קלייד א. האטציסון השלישי, הציג את הטכניקה חדשה הידועה כמוטגנזה מכוונת ("oligonucleotide-directed site-directed mutagenesis"). הטכניקה אפשרה זיהוי מהיר ושינוי מכוון של גנים, ובאמצעות כך שינוי של תכונות האורגניזם. היא אפשרה השוואה בין מולקולות פרוטאין שונות, והבחנה בהשפעה של גן מוטנט יחיד. בעקבות כך, נוצרו אסטרטגיות חדשות לזיהוי מחלות גנטיות ולטיפול בהן, וכן ליצירת צורות חיים מלאכותיות. מאמרם אשר תיאר את המוטגנזה המכוונת פורסם תחת הכותרת "Mutagenesis at a Specific Position in a DNA Sequence" ב-Journal of Biological Chemistry בשנת 1978. בשנת 1981 סמית' נכנס אל עולם העסקים כיזם בתחום התרופות. יחד עם פרופסור ארל ו. דייבי ובנג'מין ד. הול מאוניברסיטת וושינגטון, הוא הקים את חברת ZymoGenetics היושבת בסיאטל שבוושינגטון, ארצות הברית. החברה נקנתה על ידי בריסטול מאיירס סקוויב. מייקל סמית' היה ידוע בנדיבותו, ותרם חלק מהפרס הכספי של פרס נובל שלו לחוקרים העובדים על הגנטיקה של הסכיזופרניה, לעולם המדע בוונקובר, ול-Society for Canadian Women in Science and Technology. בשנת 1999 הוא קיבל את פרס הבנק המלכותי הבריטי, ותרם את הכסף לקרן הסרטן של בריטיש קולומביה. בשנת 1986 נבחר כחבר בחברה המלכותית של לונדון. בשנת 2001 נוסדה על שמו קרן למחקר מדעי. "No Ordinary Mike: Michael Smith, Nobel Laureate" - ביוגרפיה של סמית' אשר פורסמה בשנת 2004 מדיה וקבצים בנושא מייקל סמית' בוויקישיתוף מייקל סמית', באתר פרס נובל (באנגלית) מייקל סמית', באתר אנציקלופדיה בריטניקה (באנגלית) Marc A. Shampo, Robert A. Kyle, Michael Smith—Canadian Biochemist Wins 1993 Nobel Prize, Mayo Clinic Proceedings 78, 2003-07-01, עמ' 804 doi: 10.4065/78.7.804 C Astell and E. Damer, No Ordinary Mike: Michael Smith, Nobel Laureate, Rondale Press, 2004 Michael Smith - Biographical C. A. Hutchison, S. Phillips, M. H. Edgell, S. Gillam, Mutagenesis at a specific position in a DNA sequence, The Journal of Biological Chemistry 253, 1978-09-25, עמ' 6551-6560 Michael Smith | biography - Canadian chemist, Encyclopedia Britannica Bristol-Myers Squibb: ZymoGenetics, www.bms.com Michael Smith, www.nndb.com Smith, Michael., Studies in the stereochemistry of diols and their derivatives., ethos.bl.uk WebCite query result, www.webcitation.org Michael Smith Foundation for Health Research, www.msfhr.org